Lipšic, Daniel, poslanec NR SR (2015-02-11):
Ďakujem veľmi pekne. Vážený pán predsedajúci, milé kolegyne, vážení kolegovia, ide o fiškálne neutrálny zákon, ktorý na jednej strane znižuje dane, vracia sa k rovnej 19-percentnej dani pre právnické a fyzické osoby. Na strane druhej zvyšuje monopolnú daň, a najmä do monopolnej dane zahŕňa výber elektronického mýta, čo doteraz z dôvodov absolútne neznámych zahrnuté v monopolnej dani, teda v tom osobitnom odvode z podnikania, zahrnuté nie je. Návrh zákona teda bude mať po zohľadnení už oznámeného zlepšeného výberu daní celkovo neutrálny dopad na verejné financie. V celkovej bilancii časť odhadovaného zlepšeného výberu daní v sume 30 mil. eur a zvýšený výber osobitného odvodu regulovaných subjektov v sume približne 141 mil. eur by sa znížil, by sa použil na zníženie dane z príjmov právnických osôb, čo robí približne tých 171 mil. eur, teda súčet tých dvoch položiek. Časť prostriedkov sa navrhuje najmä z výberu osobitného odvodu od spoločnosti poverenej výkonom prevádzky elektronického výberu mýta a od prevádzkovateľa zúčtovacieho systému platieb elektronického mýta palivovými kartami, ktorými sú v súčasnosti spoločnosti SkyToll a Paywell, v minimálnom rozsahu 3 mil. eur a odhadovom rozsahu 30 mil. eur. Podľa skutočne zisteného rozsahu škôd u miest a obcí by sa rozpočtovým opatrením previedli do rozpočtov miest a obcí ako účelovo viazané za účelom odstránenia škôd spôsobených dopravou od zavedenia elektronického výberu mýta. Ja by som chcel tu zdôrazniť, čo som už viackrát hovoril, lebo kolegovia z vládnej strany majú pomerne veľa slov o sociálnom štáte a o tom, ako treba pomáhať sociálne slabším a, naopak, zdaňovať tých silných. Len realita je častokrát iná. 	Elektronické mýto, zhodneme sa asi všetci, je monopol, je monopol. Nikto z nás nemôže prevádzkovať elektronické mýto okrem monopolného prevádzkovateľa, ktorým je firma SkyToll. Nepôjdem teraz do minulosti, ako sa tá firma vyberala, že išlo o najdrahšiu ponuku a bol to jeden z najväčších škandálov prvej Ficovej vlády. Ale nerozumiem jednej veci, ak sa zavádzala monopolná daň ‒ a nemám voči tomu žiaden, ako s tým až taký problém ‒ z dôvodov, ktoré sa dajú racionálne zdôvodniť, prečo nepodlieha monopolnej dani elektronické mýto? Aký je bledomodrý dôvod? Ten návrh tu je už v parlamente druhýkrát a ja aj viackrát pri iných diskusiách sa pýtam kolegov z vládnej strany prečo? Prečo? Nech mi povedia jeden racionálny, nech povedia aj iracionálny, to je jedno, jeden dôvod. On neexistuje podľa mojej mienky žiaden. Žiaden. To znamená, že až znovu to hlasovanie bude zaujímavé tým, že či to sociálne len treba hovoriť o tom veľa a možno odškrtávať si nejaké body na plachte na Úrade vlády, ale tých našich proste, ktorí získali zákazky v monopolnom odvetví, budeme ďalej chrániť. Nepochopiteľná vec! Nepochopiteľná vec! Takže ten návrh som s kolegom Matovičom kvôli tomu predložil a budem ho predkladať opakovane minimálne preto, aby sa odkrylo to neuveriteľné farizejstvo toho, že chránime slabých. Nie, chránite tých silných! A tento svoj názor zmením len vtedy, ak mi ktokoľvek povie z ministrov alebo poslancov vládnej strany, prečo by elektronické mýto nemalo podliehať monopolnej dani. Akýkoľvek argument – ekonomický, politologický, filozofický, teologický –, vyberte si, ale aspoň jeden argument. Lebo zatiaľ potom následkom toho mlčania len je, že proste sa tu chráni nejaká firma blízka nejakej finančnej skupine a nejakému oligarchovi, aby mal čo najväčší výnos. Na Slovensku, keď si pozriete monopoly na strane jednej a ostatné spoločnosti na strane druhej, tak monopoly zamestnávajú 3 % všetkých zamestnancov. Obrat majú na úrovni jednej šestiny a zisk majú na úrovni jednej polovice oproti všetkým ostatným firmám a zamestnávajú 3 % zamestnancov. To je boj s monopolmi. To nie je boj s monopolmi, to je podľa mňa fraška v zásade. A myslím si, že odmietanie takýchto návrhov len bude zisk monopolných podnikov a v monopole vie podnikať každý, naozaj, to nie je vážna vec, to vie každý. Tak to bude len tento systém petrifikovať, bude ho stále, stále betónovať, a to si myslím, že je absurdné. Čiže radšej znížime dane tým malým a stredným podnikateľom, ktorí majú obrovské zaťaženie daňové, odvodové, a zdaňme monopolných prevádzkovateľov. Či sú to kamoši, alebo nie. Lebo o tom by mala byť podľa mojej mienky, ja poviem termín, ktorý mne je bližší, sociálna spravodlivosť, sociálna spravodlivosť. To je dôležité.